BEC เด้ง 5% โบรกแนะ “ซื้อ” เป้า 12.70 บ. ลุ้นกำไร Q4 ฟื้น
BEC ดีด 5% ลุ้นกำไรไตรมาส 4/65 ฟื้นตัว รับรายได้โฆษณาและรายได้ธุรกิจภาพยนตร์ โบรกแนะนำ “ซื้อ” ราคาเป้าหมาย 12.70 บ.
BEC ดีด 5% ลุ้นกำไรไตรมาส 4/65 ฟื้นตัว รับรายได้โฆษณาและรายได้ธุรกิจภาพยนตร์ โบรกแนะนำ “ซื้อ” ราคาเป้าหมาย 12.70 บ.
23 พ.ย. 2565

ผู้สื่อข่าวรายงานว่า วันนี้ (23 พ.ย.65) ราคาหุ้น บริษัท บีอีซี เวิลด์ จำกัด (มหาชน) หรือ BEC ณ เวลา 10:20 น. อยู่ที่ระดับ 10.70 บาท บวก 0.50 บาท หรือ 4.90% สูงสุดที่ระดับ 10.80 บาท ต่ำสุดที่ระดับ 10.30 บาท ด้วยมูลค่าการซื้อขาย 53.83 ล้านบาท

บล.โนมูระ พัฒนสิน ระบุในบทวิเคราะห์ (18 พ.ย.65) แนวโน้มกำไรไตรมาส 4/65 ฟื้นจากไตรมาสก่อนหน้าตามคาด โดยคาดกำไรสุทธิไตรมาส 4/65 อยู่ที่ 159 ล้านบาท เพิ่มขึ้น 43% จากไตรมาสก่อนหน้าภายใต้สมมติฐานรายได้ค่าโฆษณาฟื้น เพิ่มขึ้น 5% จากไตรมาสก่อนหน้า ส่วนปี 66 คาดกำไรสุทธิฟื้น เพิ่มขึ้น 26% จากงวดเดียวกันของปีก่อนเป็น 773 ล้านบาท จากเม็ดเงินโฆษณาและรายได้ GCL &amp; Digital มีแนวโน้มฟื้นตัวตามภาวะเศรษฐกิจ โดยยังคงคำแนะนำ “ซื้อ” ราคาเป้าหมาย 11.60 บาท
ขณะที่ บล.เอเซียพลัส ระบุว่า สำหรับแนวโน้มผลประกอบการไตรมาส 4/65 น่าจะเห็นการฟื้นตัวได้จากฐานที่ต่ำในไตรมาสนี้ จากรายได้โฆษณาที่ปรับตัวขึ้น แม้ในเชิงของราคาขายโฆษณาอาจไม่ได้ปรับขึ้นเนื่องจากอัตราการใช้สื่อยังถือว่าอยู่ในระดับต่ำ
โดยไตรมาส 4/65 BEC จะมีรายได้จากธุรกิจภาพยนตร์เรื่อง “บัวผันฟันยับ” ที่คาดหวังรายได้ 150-200 ล้านบาท เข้ามาช่วยประคองกำไร ในส่วนของต้นทุน ยังคงดำเนินใช้กลยุทธ์การนำละครเก่ามารีรันเพื่อประหยัดต้นทุน และเพื่อให้สอดรับกับเม็ดเงินโฆษณาสื่อทีวี โดยยังคงคำแนะนำ “ซื้อ” ราคาเป้าหมาย 12.70 บาท